Herroep rugby-rassekwotas of boikot-aksie teen Vodacom-beker begin, sê AfriForumArgieffoto. Die burgerregte-organisasie AfriForum het Donderdag ŉ skrywe aan die Suid-Afrikaanse Rugby Unie (SARU) en die 14 provinsiale rugby-unies gestuur, waarin gevra word dat SARU se besluit om rassekwotas in die Vodacombeker te implementeer, herroep word. Sou dit nie gebeur nie, sal AfriForum ŉ boikot-aksie teen volgende jaar se Vodacombeker-reeks van stapel stuur. Volgens Kallie Kriel, uitvoerende hoof van AfriForum, het SARU met dié nuwe kwotabeleid ter ondersteuning van die ANC se rasse-ideologie, sy rug gekeer op jong rugbyspelers en gewone rugbyondersteuners wat betaal om Vodacombeker-wedstryde by te woon. Kriel het daarop gewys dat AfriForum ten gunste van rugbyontwikkeling is en dit heelhartig sal ondersteun indien dit aan almal die geleentheid bied om aan rugby deel te neem. “ŉ Rassekwota-beleid dra egter nie daartoe by om nuwe spelers te onwikkel nie, aangesien instellings en provinsies bloot swart spelers, wat reeds rugby speel, invoer om aan die kwotavereistes te voldoen. Rugby-unies behoort eerder op ontwikkelingsprogramme te fokus as om met ŉ kwotabeleid op ŉ rassebasis teen sekere spelers te diskrimineer,” het Kriel gesê. Kriel voer aan dat ŉ rassekwotabeleid swart rugbyspelers uiteindelik net so erg benadeel as hulle wit eweknieë omdat die geldigheid van hulle opname in die spanne voortdurend onder verdenking is. SARU behoort eerder sy versuim om op skoolvlak jong swart talent te ontwikkel, reg te stel as om op hierdie kunsmatige wyse die getalle te probeer regdwing. Volgens Kriel is dit belangrik dat betalende rugbyondersteuners nou standpunt moet inneem. “Stilswyende aanvaarding van SARU se rassekwotas in die Vodacombeker sal meebring dat SARU dieselfde soort rassemanipulasie in die Superrugby- en Curriebekerreekse sal toepas,” het Kriel bygevoeg. Kriel het ŉ beroep op SARU gedoen om die ANC se rassepolitiek opsy te skuif en eerder in belang van rugby, alle spelers en ondersteuners op te tree. Lees ook: ‘Raskwotas ŉ tree agteruit,’ sê VF+ “Meer swart spelers in rugbyspanne benodig”